Lorentz Creutz (den eldre)

Lorentz Creutz (født 1615 i Dorpat, død 1. juni 1676) var en svensk friherre, embetsmann og landshøvding i Åbo og Björneborgs län 1649, landshøvding i Kopparbergs län 1655-1662, kommandant i Trondheim under svensk herredømme 1658, riksråd 1660, admiralgeneral 1675. Han var sønn av Ernst Creutz.

 Biografi 
Lorentz Creutz nedstammet fra den gamle finske adelsslekten Creutz. Han var svensk kommandant i Trondheim etter at lenet ble avstått til Sverige ved Roskildefreden i 1658. Men allerede samme høst ble landsdelen gjenerobret av norske tropper under ledelse av Jørgen Bjelke. Creutz og de svenske troppene fikk fri utmarsj tilbake over grensen, og Trondhjems len ble formelt tilbakelevert til Norge ved Freden i København 1660.

Creutz var saksordfører i rettsprosessen som i august 1669 dømte 15 kvinner til døden for trolldom i Mora.

Selv om han ikke hadde erfaring fra det sjømilitære, ble han utnevnt til admiralgeneral i 1675 i forbindelse med den skånske krigen, den første med denne tittel. Som admiralgeneral hadde han det øverste ansvaret for den svenske orlogsflåten, og han overtok befalet over den svenske flåten i 1676. Hans admiralskip var Kronan, den svenske flåtens største skip på den tiden. I innledningen til slaget ved Ölands søndre odde 1. juni 1676 kantret skipet, og ammunisjonslageret ombord eksploderte. Omtrent 800 mann døde i eksplosjonen og forliset, mens 40 overlevde. Etter slaget fant man Creutz' døde kropp flytende i vannet. Han ble ført til Sarvlaks i Finland hvor han ble begravd.

I 1639 giftet Creutz seg med Elsa Duwall (1620-1675). De fikk tre barn:
 Lorentz Creutz d.y.
 Johan Creutz
 Carl Gustaf Creutz

 Referanser 

 Kilder 
 Svensk uppslagsbok. Malmö 1931.
 Den introducerade svenska adelns ättartavlor, Gustaf Elgenstierna

 Eksterne lenker 





Kategori:Svenske admiraler
Kategori:Svenske riksråder